**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**APSTIPRINĀTS**

ar Limbažu novada domes

25.09.2025. sēdes lēmumu Nr.653

(protokols Nr.15, 8.)

**Limbažu novada pašvaldības Ētikas komisijas nolikums**

*Izdots saskaņā ar*

*Valsts pārvaldes iekārtas likuma 72. panta pirmās daļas 2. punktu,*

*73. panta pirmās daļas 1. punktu un Pašvaldību likuma 50. pantu*

1. **Vispārīgie jautājumi**
2. Limbažu novada pašvaldības (turpmāk – Pašvaldība) Ētikas komisijas nolikums (turpmāk – Nolikums) nosaka Limbažu novada pašvaldības Ētikas komisijas (turpmāk - Komisija) kompetenci, tās struktūru, darba organizāciju, atbildību, kā arī pašvaldības Ētikas kodeksa, iestāžu ētikas kodeksu (turpmāk kopā – Ētikas kodekss) normu pārkāpumu izskatīšanas kārtību.
3. Komisija ir Limbažu novada domes (turpmāk – Dome) izveidota koleģiāla institūcija, kuras mērķis ir nostiprināt profesionālās ētikas normas un pamatprincipus atbilstoši Pašvaldības mērķiem un uzdevumiem, kā arī veicināt domes priekšsēdētāja, priekšsēdētāja vietnieku, deputātu, izpilddirektora, izpilddirektora vietnieka un pašvaldības administrācijas, pašvaldības iestāžu, kā arī citu subjektu, kuri pilda pašvaldības funkcijas, amatpersonu un darbinieku (turpmāk – darbinieki) rīcību atbilstoši Ētikas kodeksa prasībām.
4. Komisijas uzdevums ir objektīvi un vispusīgi izvērtēt Ētikas kodeksā noteikto normu ievērošanu.
5. Komisija savā darbībā ievēro Ētikas kodeksā noteiktos pamatprincipus, savukārt, gadījumos, kuri nav minēti Ētikas kodeksā, rīkojas saskaņā ar vispārpieņemtajām uzvedības normām un atbilstoši normatīvo aktu prasībām.
6. Komisijas darbības organizatorisko un tehnisko apkalpošanu nodrošina Limbažu novada pašvaldības Centrālā pārvalde.
7. **Komisijas darbības funkcijas un tiesības**
8. **Komisijai ir šādas funkcijas**:
   1. izskatīt darbinieku un amatpersonu, un citu fizisko un juridisko personu iesniegumus par darbinieku neētisku rīcību, kas ir pretrunā Ētikas kodeksam;
   2. analizēt un risināt ētiska rakstura konfliktus;
   3. izvērtēt darbinieku neētisko rīcību vai rīcību, kas ir pretrunā Ētikas kodeksam, pamatojoties uz objektīviem un pārbaudāmiem faktiem;
   4. pēc darbinieku iniciatīvas konsultēt tos par ētikas jautājumiem un sniegt ieteikumus, kā nepieļaut neētisku rīcību;
   5. pārskatīt un sniegt priekšlikumus par Ētikas kodeksa un iekšējo normatīvo aktu pilnveidošanu vai aktualizēšanu.
9. **Komisijai ir šādas tiesības**:
   1. savas kompetences ietvaros pieprasīt un saņemt informāciju un paskaidrojumus no darbiniekiem;
   2. uzaicināt uz Komisijas sēdēm ētikas normu pārkāpumu lietā iesaistītos darbiniekus paskaidrojumu sniegšanai;
   3. izskatāmajā lietā sniegt atzinumu par konkrētās Ētikas normas pārkāpumu un rekomendācijas darbinieku rīcības uzlabošanai;
   4. iesniegt priekšlikumus Ētikas kodeksa un iekšējo normatīvo aktu pilnveidošanā vai aktualizēšanā.
10. **Komisijas struktūra, darba organizācija un atbildība**
11. Komisija (5) piecu locekļu sastāvā tiek izveidota un tās sastāvu uz domes pilnvaru termiņu apstiprina ar Domes lēmumu.
12. Komisija ir neatkarīga savā darbā un neviens nav tiesīgs iejaukties vai ietekmēt Komisijas darbu.
13. Komisijas priekšsēdētāju un priekšsēdētāja vietnieku un sekretāru ar balsu vairākumu sava vidus ievēlē Komisija.
14. Komisijas darbu organizē un vada komisijas priekšsēdētājs, bet viņa prombūtnes laikā - komisijas priekšsēdētāja vietnieks.
15. Komisijas darbs notiek sēdēs. Komisijas sēdes sasauc, darba kārtību nosaka un sēdi vada komisijas priekšsēdētājs.
16. Komisija, izskatot iesniegumu, var pieaicināt Komisijas darbā:
    1. attiecīgās iestādes vai struktūrvienības speciālistu (ekspertu), ja ir nepieciešams pietiekami izprast konkrētās struktūrvienības vai pašvaldības pamatdarbības jautājumus;
    2. attiecīgās iestādes vai institūcijas vadītāju vai tā vietnieku, ja iesniegums ir saistīts ar iestādes vai institūcijas darbinieka rīcību;
    3. Latvijas Bāriņtiesu darbinieku asociācijas pārstāvi, ja tiek izskatīts bāriņtiesas darbinieka ētikas normu pārkāpums.
17. Komisija ir lemttiesīga, ja tās sēdē piedalās ne mazāk kā trīs tās locekļi.
18. Komisijas loceklis atstata sevi no iesnieguma vai sūdzības izskatīšanas, ja viņš tieši vai netieši ir ieinteresēts iesnieguma vai sūdzības izskatīšanā (personīgi, amatu pakļautības kārtībā).
19. Komisijas sēdes ir slēgtas.
20. Komisijas sēdes tiek protokolētas, protokolā norāda:
    1. Komisijas sēdes norises vietu un laiku;
    2. Komisijas sēdes dalībniekus;
    3. Komisijas sēdes darba kārtību;
    4. jautājumu apspriešanas gaitu un saturu;
    5. balsošanas rezultātus, norādot katra Komisijas locekļa balsojumu par katru lēmumu;
    6. pieņemto lēmumu.
21. Komisijas sēdes gaitu var fiksēt audioierakstā, ja tam piekrīt persona, kas uzaicināta piedalīties Komisijas sēdē. Sēdes gaitas audioieraksta veikšanas gadījumā audio ierakstu pievieno Komisijas sēdes protokolam.
22. Komisijas sēdes protokolu paraksta visi Komisijas locekļi, kas piedalījās sēdē. Protokols nav publiski pieejams un protokoli glabājas atbilstoši Dokumentu klasifikācijas shēmai.
23. Komisijas lēmums nav apstrīdams vai pārsūdzams, tam ir ieteikuma raksturs.
24. **Ētikas kodeksa normu pārkāpumu izskatīšana**
25. Komisijas priekšsēdētājs 3 (trīs) darba dienu laikā pēc iesnieguma saņemšanas nosaka Komisijas sēdes laiku un vietu, paziņojot komisijas locekļiem vismaz 3 (trīs) darbdienas pirms Komisijas sēdes.
26. Komisija, izskatot saņemto iesniegumu, pieņem lēmumu par lietas ierosināšanu vai atteikumu ierosināt lietu.
27. Ierosinātu lietu Komisija izskata ne vēlāk kā desmit dienu laikā no iesnieguma vai ziņojuma saņemšanas.
28. Komisija, izvērtējot ar lietu saistītos apstākļus, darbinieka rīcības motīvus, rīcības atbilstību Ētikas kodeksam, ietekmi uz Pašvaldības darbību, pieņem vienu no šādiem lēmumiem:
    1. par lietas izbeigšanu;
    2. par ierosinājumu piemērot disciplināratbildību;
    3. par ierosinājumu izteikt mutvārdu brīdinājumu vai aizrādījumu;
    4. uzdodot darbiniekam vai darba devējam veikt konkrētas darbības vai uzdevumus.
29. Komisija lēmumu iesniedz Domes priekšsēdētājam vai Pašvaldības izpilddirektoram.
30. Darbiniekam, kura iespējamais Ētikas kodeksa normu pārkāpums sēdē tiks izskatīts, ir tiesības iepazīties ar lietas materiāliem, kā arī šā nolikuma 15.punktā minēto var pieteikt noraidījumu Komisijas loceklim, norādot iemeslus.
31. Ja pieteikts noraidījums, Komisija uzklausa komisijas locekli, kuram noraidījums pieteikts, un pārējos Komisijas locekļus un izlemj par pieteikto noraidījumu. Ja tiek apmierināts noraidījums, lietu izskata bez šī Komisijas locekļa.
32. Komisija sēdēs lēmumus pieņem balsojot, paceļot roku. Komisijas sēdēs balsojumā piedalās tikai Komisijas locekļi. Komisija pieņem lēmumus ar klāt esošo Komisijas locekļu balsu vairākumu. Ja balsis sadalās vienādi, tad izšķirošā ir Komisijas sēdes vadītāja balss.
33. Personai, kura iesniegusi iesniegumu, un darbiniekam, par kuru ir iesniegts iesniegums, ir tiesības Komisijas sēdē sniegt paskaidrojumus un izteikt savu viedokli. Ja persona nevar piedalīties Komisijas sēdē, viņa rakstiski iesniedz Komisijai savu viedokli par konkrēto jautājumu pirms Komisijas sēdes un paskaidro neierašanās iemeslu.
34. Darbiniekam, par kuru iesniegts iesniegums, atteikšanās sadarboties, nesniedzot paskaidrojumus, vai neattaisnota neierašanās uz sēdi, tiek uzskatīta par ētikas normu pārkāpumu.
35. Iestādes vadītājs, Domes priekšsēdētājs vai pašvaldības izpilddirektors atbilstoši savai kompetencei (Pašvaldības izpilddirektora, Domes deputāta gadījumā – Dome) izvērtē Komisijas atzinumu un pieņem lēmumu Ētikas kodeksa normu pārkāpuma gadījumā, izdodot rīkojumu.
36. Ja Komisija konstatē Ētikas kodeksa pārkāpumu un secina, ka konfliktsituācijas risināšanai nepieciešama pušu samierināšana, tā veic pārrunas nolūkā panākt pušu samierināšanu.
37. Ar Komisijas lēmumu tiek iepazīstināts iesniedzējs un persona, par kuru iesniegta sūdzība.
38. Nav pieļaujama jebkādu nelabvēlīgu seku radīšana institūcijas vadītājam vai darbiniekam, vai personai sakarā ar iesnieguma iesniegšanu.
39. Par Komisijas pieņemto lēmumu attiecībā uz Domes deputātu, tai skaitā Domes priekšsēdētāju un Domes priekšsēdētāja vietniekiem, Komisijas priekšsēdētājs informē deputātus kārtējā Domes sēdē.
40. **Ētikas komisijas atbildība**
41. Komisija ir atbildīga par tās nolikumā paredzēto funkciju izpildi un konfidencialitātes ievērošanu.
42. Komisija ir atbildīga par pieņemto atzinumu atbilstību Limbažu novada pašvaldības Ētikas kodeksa normām un citu Latvijas Republikas normatīvo aktu prasībām.
43. **Noslēguma jautājums**
44. Ar šī nolikuma spēkā stāšanos spēku zaudē Limbažu novada domes 2022. gada 24. marta lēmums Nr.329 “Par Limbažu novada pašvaldības Ētikas komisijas nolikuma un sastāva apstiprināšanu” (protokols Nr.3, 98.).

Limbažu novada pašvaldības

Domes priekšsēdētāja S. Upmale

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU